Title: Návrh
Author: Peter
Last saved by: zsobolicova
Company: urad

Návrh na predĺženie pôsobenia zástupcu Slovenskej republiky vo funkcii
riaditeľa projektu TEM

Projekt TEM združuje krajiny s rozdielnymi ekonomickými možnosťami a politickými prioritami, ktoré spája spoločná snaha vybudovať sieť moderných diaľnic a rýchlostných ciest pripojených na hlavnú európsku sieť a sieť susedných krajín. Keďže je súčasťou systému OSN, aktívne sa zúčastňuje na činnostiach tejto organizácie na úseku dopravy a pravidelne podáva správy o svojej činnosti a dosiahnutých výsledkoch práce Výboru pre vnútrozemskú dopravu Európskej hospodárskej komisii.

Od roku 1994 Projekt TEM zastupuje v Európe tiež americkú organizáciu HEEP (Highway Engineering Exchange Program), čo umožnilo preberanie najnovšieho softwaru v oblasti cestného inžinierstva a výmenu študentov technických univerzít (v rámci tejto výmeny bol vyslaný do USA v roku 2004 i jeden študent zo Slovenska).
 
Od roku 2003 projekt TEM zabezpečuje činnosť sekretariátu Paneurópskeho dopravného koridoru VI situovaného na území Českej republiky, Poľska a Slovenska. Pravidelné stretnutia riadiaceho výboru a inšpekčné cesty v pohraničných oblastiach za účasti predstaviteľov príslušných ministerstiev a investorských organizácií priniesli zrýchlenie výstavby v kritických úsekoch. Podľa požiadaviek pracovníkov MDPT sa riaditeľ projektu podieľal aj na príprave viacerých bilaterálnych poľsko–slovenských rokovaní a finalizácii doplnku k medzirezortnej zmluve medzi ministerstvami dopravy Poľska a Slovenska o diaľničnom spojení medzi mestami Bielsko Biala (PL) - Žilina resp. Čadca - Żywiec (PL).

Mimoriadny prínos pre ďalší rozvoj dopravnej infraštruktúry v členských krajinách projektu a ich bezprostredných susedov v strednej, východnej a juhovýchodnej Európe predstavuje TEM Master Plan pre 21 európskych krajín z roku 2005. TEM Master Plan reprezentuje stratégiu investičného rozvoja diaľnic a rýchlostných ciest v časovom horizonte do roku 2020, s definovaním hlavnej siete. Celkom bolo zhodnotených 319 projektov podľa schválenej metodiky v hodnote prevyšujúcej 50 miliárd EUR, z toho na Slovensku 19 projektov v hodnote viac ako 4 miliardy EUR (obdobný projekt bol spracovaný aj pre železnice - TER Master Plan). Časť Master Planu bola venovaná problémom hraničných priechodov, prognóze vývoja dopravy a možnostiam financovania výstavby. Na spracovaní Master Planu TEM sa okrem Riadiacej kancelárie projektu vo Varšave podieľali aj pracovníci Dopravnej sekcie Európskej hospodárskej komisie OSN, odborníci z Univerzity v Leeds (Anglicko) a Národnej technickej univerzity v Aténach (Grécko) a práce na pláne spolufinancovala IRU (International Road Transport Union).

Prostredníctvom revízie Master Planu vypracovaného v roku 2005, v tomto a v budúcom roku, s účasťou 25 krajín regiónu projekt TEM ponúka významný príspevok k rozšíreniu hlavných ťahov TEN-T, k realizácii Paneurópskych dopravných koridorov, podpore cestnej a kombinovanej dopravy, berúc pri tom do úvahy rôzne scenáre ekonomického rozvoja a dopravné prognózy.

 	Vzhľadom nato, že Európska hospodárska komisia OSN  na svojej schôdzi v júni 2008 konštatovala, že poverenie Ing. Hantáka vo funkcii riaditeľa projektu končí 31.12.2008 a nebol navrhnutý žiaden kandidát, ktorý by ho nahradil, MDPT SR navrhuje predĺžiť pôsobenie Ing. Hantáka do 31.12.2009. Takto bude vytvorený priestor na získanie a poverenie nového kandidáta do funkcie riaditeľa projektu.

	Z konzultácií  s Ministerstvom zahraničných vecí SR,  so Zastupiteľským úradom  SR  pri  OSN v Ženeve,  s predstaviteľmi  Riadiaceho výboru  projektu  TEM a UN/ECE vyplývajú pre riaditeľa projektu TEM nasledovné podmienky :
 
-	kandidáta na funkciu riaditeľa projektu TEM vysiela krajina, ktorá bola vybraná na základe konkurzného konania (členské krajiny projektu TEM zastúpené v Riadiacom výbore TEM podporujú predĺženie pôsobnosti v tejto funkcii predstaviteľa Slovenskej republiky),

-	vzhľadom na skutočnosť, že projekt TEM sa realizuje v rámci  UN/ECE a vlád členských štátov, je potrebné schválenie predĺženia pôsobenia vo funkcii vládou vysielajúceho štátu,

-	finančné prostriedky na úhradu pobytu a činnosti riaditeľa projektu TEM hradí vysielajúca organizácia. UN/ECE hradí len náklady spojené so schválenými služobnými cestami mimo pôsobisko kancelárie. 

Predpokladané  finančné náklady na rok 2009 v eurách:

rok/
  náklady

mzdy

odvody 
   a poistné

ubytovanie

náhrada výdavkov na     manželku

celkom

2009 | 76 350 | 3 970 | 10 000 | 11 460 | 101 780

	Z  rokovaní  s  predstaviteľmi Riadiaceho  výboru , so zástupcami  UN/ECE, ako  aj     z  podporných  stanovísk  členských  štátov  projektu TEM vyplýva návrh, aby sa Slovenská republika uchádzala o predĺženie pôsobnosti vo funkcii riaditeľa projektu TEM. 

Za  najvhodnejšieho kandidáta na  funkciu riaditeľa projektu TEM pre rok  2009 považujeme a navrhujeme

Ing. Mariána Hantáka, CSc.,

	ktorý  pracuje v cestnej infraštruktúre vyše 35 rokov a pôsobí v tejto funkcii úspešne od 1. 1. 2002.  Životopis  navrhovaného kandidáta  je  v prílohe materiálu.

V čase pôsobenia Ing. Hantáka vo funkcii riaditeľa projektu TEM od roku 2002, prišlo k jeho ďalšiemu dynamickému rozvoju. K projektu sa pripojili dve krajiny (Arménsko a Slovinsko) a ďalšie dve (Azerbajdžan a Bielorusko) požiadali o vstup do projektu TEM, ktorý sa očakáva v tomto roku. Významný je najmä nárast dĺžky siete TEM v prevádzke v tomto období, ktorý sa zvýšil zo 7195 km diaľnic a rýchlostných ciest (30,2 % z plánovanej siete) na 12207 km (50,4 %). Slovenská republika sa v tomto období zaradila medzi najúspešnejšie krajiny, keď sa dĺžka vybranej siete diaľnic a rýchlostných ciest v tomto období takmer zdvojnásobila z 335 km na 661 km. 

Významným počinom pre členské krajiny bolo spracovanie noriem a odporúčaní TEM pre projektovanie diaľnic a rýchlostných ciest ústrednou kanceláriou projektu v októbri 2002.

Ústredná kancelária projektu TEM v súlade s plánom práce a zohľadňujúc potreby členských krajín, zorganizovala viaceré stretnutia (semináre, workshopy, konferencie) expertov k problematike zberu a analýzy dopravných údajov, implementácii informačných technológií vrátane elektronického výberu mýta, možnostiam etapovitého budovania diaľnic (v polovičnom profile), identifikácii úsekov s prekročenou kapacitou do roku 2020 (bottlenecks), financovaniu výstavby ciest a diaľnic a iným témam, na ktorých sa zúčastnili desiatky expertov zo všetkých členských krajín. Zo Slovenska išlo najmä o pracovníkov MDPT, NDS, a.s., a SSC.

Organizovaním podujatí s prizvanými lektormi z dopravne vyspelých krajín Európy i USA, projekt TEM prispel k zvýšeniu technického i ekonomického vzdelania expertov, k zdokonaleniu ich jazykových a negociačných schopností (všetky podujatia v angl. jazyku bez tlmočenia), osvojeniu si najlepšej praxe, zlepšeniu medzinárodnej spolupráce a presadeniu odporúčaní expertov TEM do medzinárodných noriem a predpisov (vydávaných OSN alebo EÚ).   
 	Projekt plánuje pokračovať vo výchove odborníkov organizovaním výmeny skúseností v rámci odborných podujatí podľa požiadaviek krajín, najmä však v oblasti implementácie nových technológii a softvérov, harmonizácie noriem a predpisov vrátané elektronického mýta, obstarávania, analýz dopadu na životné prostredie (EIA), bezpečnosti dopravy, spôsobom financovania výstavby vrátane modelov verejno-súkromného partnerstva (PPP) a služieb motoristom. 

Stretnutia odborníkov z krajín regiónu prispievajú k harmonizácii dopravných prognóz a výstavby najmä v prihraničných oblastiach čím sa zvyšuje ich efektivita. Významná je aj možnosť formulovania spoločných stanovísk k rôznym problémom investičnej výstavby a medzinárodnej dopravy, ktoré možno účinnejšie premietnuť do medzinárodných predpisov, smerníc a odporúčaní (OSN, EÚ a pod.). Predpokladá sa, že výstupy z revízie Master Planu budú využité pri hodnotení a aktualizácii siete TEN-T, prioritných projektov a záverov práce High Level Group 1 a 2 EÚ.  Slovensko v súčasnosti patrí do skupiny najvyspelejších krajín projektu. Na jednej strane je pripravené akceptovať najlepšie skúsenosti a prax z krajín s rozsiahlejšou sieťou a tradíciou ich výstavby a používania (Taliansko, prip. Rakúsko) a na strane druhej môže pomáhať krajinám s menej rozvinutou sieťou na Balkáne, alebo v oblasti Kaukazu, odovzdávaním skúseností alebo výchovou odborníkov. V rámci solidarity a pomoci krajinám, ktoré patria do európskeho dopravného prostredia, ale nemajú predpoklady stať sa v blízkej budúcnosti členmi EÚ, Projekt TEM pomáha v ich integrácii a vytvára symbolický most medzi EÚ a ostatnými krajinami Európy. Riadenie projektu TEM a napĺňanie jeho cieľov reprezentuje tiež významnú formu pomoci OSN týmto krajinám, ktoré sú vďačné za podporu vlády Slovenskej republiky výberom a financovaním práce riaditeľa projektu.      

Projekt TEM úzko spolupracuje s príslušnými pracoviskami EÚ (DG TREN) v oblasti monitorovania výstavby Pan-európskych dopravných koridorov, rozvoja a doplnenia siete TEN-T a najmä nových spojení medzi členskými krajinami EÚ a ostatnými krajinami Európy na Balkáne, v oblasti Malej Ázie a na území krajín bývalého Sovietskeho Zväzu. Napr. závery TEM Master Planu boli zohľadnené v odporúčaniach komisie High Level Group 2 pod vedením p. Palaccio. V poslednej dobe je jednou z priorít projektu tiež účasť na riešení euro-ázijskych spojení, čo je spoločný projekt Európskej hospodárskej komisie a Hospodárskej komisie pre južnú Áziu a Pacifik OSN, ktorý napríklad prevzal metodiku hodnotenia projektov vyvinutú v rámci Projektu TEM.